CELEX: 32014D1213(02)
Language: ro
Date: 2014-12-12 00:00:00
Title: Decizia Comisiei din 12 decembrie 2014 de notificare a unei țări terțe în privința căreia Comisia consideră că există posibilitatea de a fi identificată ca țară terță necooperantă în temeiul Regulamentului (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat

13.12.2014   
            
            
               RO
            
            
               Jurnalul Oficial al Uniunii Europene
            
            
               C 447/16
            
         DECIZIA COMISIEI
   din 12 decembrie 2014
   de notificare a unei țări terțe în privința căreia Comisia consideră că există posibilitatea de a fi identificată ca țară terță necooperantă în temeiul Regulamentului (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat
   (2014/C 447/10)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1005/2008 al Consiliului din 29 septembrie 2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat, de modificare a Regulamentelor (CEE) nr. 2847/93, (CE) nr. 1936/2001 și (CE) nr. 601/2004 și de abrogare a Regulamentelor (CE) nr. 1093/94 și (CE) nr. 1447/1999 (1), în special articolul 32,
   întrucât:
   1.   INTRODUCERE
   
   
               (1)
            
            
               Regulamentul (CE) nr. 1005/2008 („Regulamentul INN”) instituie un sistem al Uniunii pentru prevenirea, descurajarea și eliminarea pescuitului ilegal, nedeclarat și nereglementat (INN).
            
         
               (2)
            
            
               Capitolul VI din Regulamentul INN definește procedura pentru identificarea țărilor terțe necooperante, demersurile cu privire la astfel de țări, stabilirea unei liste a acestor țări, eliminarea de pe această listă, publicarea listei și eventualele măsuri de urgență.
            
         
               (3)
            
            
               În conformitate cu articolul 32 din Regulamentul INN, Comisia trebuie să trimită o notificare țărilor terțe cu privire la posibilitatea de a fi identificate ca țări necooperante. Această notificare este de natură preliminară. Notificarea trebuie să se bazeze pe criteriile prevăzute la articolul 31 din Regulamentul INN. De asemenea, Comisia trebuie să întreprindă toate demersurile prevăzute la articolul 32 din regulamentul menționat în ceea ce privește țările terțe notificate. În special, Comisia trebuie să includă în notificare informații privind faptele și motivele esențiale care stau la baza respectivei identificări și să ofere țărilor în cauză posibilitatea de a răspunde și de a furniza elemente de probă care să infirme identificarea sau, după caz, un plan de acțiune destinat să amelioreze situația și măsurile adoptate pentru a o remedia. Comisia trebuie să acorde țărilor terțe notificate o perioadă de timp corespunzătoare pentru a răspunde la notificare și un termen rezonabil pentru a remedia situația.
            
         
               (4)
            
            
               În conformitate cu articolul 31 din Regulamentul INN, Comisia trebuie să identifice țările terțe pe care le consideră necooperante în ceea ce privește combaterea pescuitului INN. O țară terță trebuie să fie identificată ca necooperantă în cazul în care nu se achită de sarcinile care îi revin în temeiul dreptului internațional în calitatea sa de stat de pavilion, de stat al portului, de stat costier sau de stat comercial și care presupun luarea de măsuri de prevenire, descurajare și eliminare a pescuitului INN.
            
         
               (5)
            
            
               Identificarea țărilor terțe necooperante trebuie să se bazeze pe revizuirea tuturor informațiilor prevăzute la articolul 31 alineatul (2) din Regulamentul INN.
            
         
               (6)
            
            
               În conformitate cu articolul 33 din Regulamentul INN, Consiliul trebuie să stabilească o listă a țărilor terțe necooperante. Măsurile prevăzute, printre altele, la articolul 38 din Regulamentul INN se aplică acelor țări.
            
         
               (7)
            
            
               În temeiul articolului 20 alineatul (1) din Regulamentul INN, acceptarea certificatelor de captură validate prezentate de țări terțe de pavilion face obiectul unei notificări către Comisie cu privire la mecanismele pentru punerea în aplicare, controlul și asigurarea respectării legilor, a reglementărilor și a măsurilor de conservare și gestionare pe care trebuie să le respecte navele de pescuit ale respectivelor țări terțe.
            
         
               (8)
            
            
               În conformitate cu articolul 20 alineatul (4) din Regulamentul INN, Comisia trebuie să coopereze pe plan administrativ cu țări terțe în domeniile legate de punerea în aplicare a regulamentului menționat anterior.
            
         2.   PROCEDURA CU PRIVIRE LA SAINT KITTS ȘI NEVIS
   
   
               (9)
            
            
               În perioada 21-23 mai 2014, Comisia a vizitat Federația Saint Kitts și Nevis (Saint Kitts și Nevis) în contextul cooperării administrative prevăzute la articolul 20 alineatul (4) din Regulamentul INN.
            
         
               (10)
            
            
               Vizita a urmărit verificarea informațiilor privind mecanismele Federației Saint Kitts și Nevis pentru punerea în aplicare, controlul și asigurarea respectării legilor, a reglementărilor și a măsurilor de conservare și gestionare care trebuie respectate de navele de pescuit ale acestui stat, precum și privind măsurile adoptate de Saint Kitts și Nevis pentru punerea în aplicare a obligațiilor asumate în cadrul luptei împotriva pescuitului INN. O nouă vizită a avut loc la 23 și 24 iulie 2014, la sediul registrului internațional al Federației Saint Kitts și Nevis pentru flotă, aflat în Londra, Regatul Unit.
            
         
               (11)
            
            
               Raportul final privind vizita a fost trimis Federației Saint Kitts și Nevis la 20 iunie 2014.
            
         
               (12)
            
            
               Observațiile din partea Federației Saint Kitts și Nevis privind raportul final menționat au fost primite la 14 iulie 2014.
            
         
               (13)
            
            
               Saint Kitts și Nevis este parte necontractantă cooperantă la Comisia pentru pescuit în Atlanticul de Nord-Est (CPANE) și, până în 2013, a fost parte necontractantă cooperantă la Comisia pentru pescuitul în Oceanul Pacific de Vest și Central (WCPFC). Saint Kitts și Nevis a ratificat Convenția Națiunilor Unite asupra dreptului mării (UNCLOS) din 1982 și a acceptat Acordul din 1993 al Organizației Națiunilor Unite pentru Alimentație și Agricultură privind promovarea respectării măsurilor internaționale de conservare și gestionare de către navele de pescuit în marea liberă (Acordul de conformitate al FAO).
            
         
               (14)
            
            
               Pentru a evalua conformitatea Federației Saint Kitts și Nevis cu obligațiile internaționale care îi revin în calitate de stat de pavilion, de stat al portului, de stat costier sau de stat comercial, obligații prevăzute în acordurile internaționale menționate la considerentul 13 și stabilite de organizațiile regionale de gestionare a pescuitului (ORGP) relevante, în acest caz CPANE și WCPFC, Comisia a cules și a analizat toate informațiile pe care le-a considerat necesare în sensul unui astfel de exercițiu.
            
         
               (15)
            
            
               În această privință, Comisia a utilizat informații obținute din datele disponibile publicate de ORGP, în acest caz Comisia pentru conservarea faunei și florei marine din Antarctica (CCAMLR) și WCPFC, precum și informații disponibile publicului.
            
         3.   POSIBILITATEA CA FEDERAȚIA SAINT KITTS ȘI NEVIS SĂ FIE IDENTIFICATĂ CA ȚARĂ TERȚĂ NECOOPERANTĂ
   
   
               (16)
            
            
               În conformitate cu articolul 31 alineatul (3) din Regulamentul INN, Comisia a analizat sarcinile Federației Saint Kitts și Nevis în calitate de stat de pavilion, de stat al portului, de stat costier sau de stat comercial. În scopul respectivei revizuiri, Comisia a ținut seama de criteriile enumerate la articolul 31 alineatele (4)-(7) din Regulamentul INN.
            
         3.1.   Recurența activităților navelor de pescuit INN și a fluxurilor comerciale INN [articolul 31 alineatul (4) din Regulamentul INN]
   
   
               (17)
            
            
               Pe baza informațiilor furnizate de operatorii economici și de statele costiere vizate, Comisia dispune de dovezi ale înmatriculării recente în registrul Federației Saint Kitts și Nevis a unei nave de pescuit auxiliare care a fost implicată anterior în transbordări ilegale sub pavilionul Republicii Panama. Transbordările ilegale au avut loc de-a lungul coastei Africii de Vest pe parcursul unei perioade de cinci ani, până în 2012, și au reprezentat o încălcare a legilor statelor costiere. Nava auxiliară a operat în perioada respectivă sub pavilionul Republicii Panama fără a deține o licență valabilă emisă de Panama pentru transport, transbordare și asistență pentru activitățile de pescuit. Nava a efectuat transbordări neautorizate în apele din zona economică exclusivă (ZEE) a Republicii Guineea-Bissau și a primit pești capturați de nave în apele pentru care Republica Liberia a impus măsuri specifice de conservare și gestionare, ceea ce a însemnat o încălcare a măsurilor respective. Activitățile de pescuit INN ale navei auxiliare au fost investigate de statul de pavilion vizat (Panama) și de unul dintre statele costiere (Liberia). Ca răspuns la activitățile de pescuit INN, statul de pavilion (Panama) și statul costier (Liberia) au impus amenzi navei auxiliare în cauză în 2012 și, respectiv, în 2013. În consecință, nava auxiliară a fost radiată din registrul navelor aflate sub pavilionul Republicii Panama și și-a schimbat numele. Ulterior, s-a înmatriculat sub pavilionul Federației Saint Kitts și Nevis în 2014. Operațiunile de pescuit INN efectuate în mod recurent în trecut de nava respectivă ar fi trebuit să fie luate în considerare de Federația Saint Kitts și Nevis în cadrul exercitării responsabilității sale de a se asigura că navele nu desfășoară activități de pescuit INN și că înlocuirea pavilionului cu cel al Federației Saint Kitts și Nevis nu conduce la pescuit INN.
            
         
               (18)
            
            
               Prin autorizarea înmatriculării unei nave de pescuit auxiliare implicate anterior în activități de pescuit INN care au subminat eficacitatea măsurilor internaționale de conservare și gestionare fără un control prealabil al practicilor anterioare în materie de pescuit INN ale acestei nave, Federația Saint Kitts și Nevis nu și-a îndeplinit sarcinile care îi revin în temeiul articolului 94 din UNCLOS, al articolului III paragraful (1) litera (a) și paragraful (5) litera (a) din Acordul de conformitate al FAO, al punctelor 36 și 38 din Planul internațional de acțiune al FAO pentru prevenirea, descurajarea și eliminarea pescuitului ilegal, nedeclarat și nereglementat (IPOA INN) și al punctului 18 din Orientările voluntare ale FAO privind performanța statului de pavilion.
            
         
               (19)
            
            
               Având în vedere situația explicată la considerentele 17 și 18 și pe baza tuturor elementelor concrete colectate de Comisie, precum și a declarațiilor transmise de Federația Saint Kitts și Nevis, s-a putut stabili, în conformitate cu articolul 31 alineatul (3) și alineatul (4) litera (a) din Regulamentul INN, că Federația Saint Kitts și Nevis nu și-a îndeplinit sarcinile care îi revin în baza dreptului internațional în calitate de stat de pavilion, în ceea ce privește pescuitul INN desfășurat sau sprijinit de nave care arborează în prezent pavilionul său și care au fost implicate anterior în activități de pescuit INN. Această neîndeplinire a sarcinilor a fost evidențiată mai ales de faptul că nu au fost întreprinse suficiente acțiuni de efectuare a unor controale ale activităților de pescuit INN documentate și desfășurate în mod recurent în trecut de către nava auxiliară. Acest fapt este deosebit de grav, având în vedere faptul că schimbarea pavilionului s-a realizat în cazul unui contravenient notoriu în domeniul pescuitului INN. În temeiul articolului 31 alineatul (4) litera (b) din Regulamentul INN, Comisia a examinat, de asemenea, măsurile adoptate de Federația Saint Kitts și Nevis cu privire la accesul pe piața sa al produselor pescărești provenite din pescuitul INN.
            
         
               (20)
            
            
               IPOA INN oferă orientări cu privire la măsurile convenite la nivel internațional referitoare la piață care susțin reducerea sau eliminarea comerțului cu pește și produse din pește provenite din pescuitul INN. La punctul 71 din IPOA INN se sugerează, de asemenea, că statele ar trebui să ia măsuri pentru a îmbunătăți transparența propriilor piețe în scopul de a permite trasabilitatea peștelui sau a produselor din pește. În egală măsură, Codul de conduită pentru un pescuit responsabil al FAO (Codul de conduită al FAO) prezintă, în special la articolul 11, bune practici privind activitățile post-capturare și comerțul internațional responsabil. Articolul 11.1.11 din Codul de conduită menționat prevede că statele trebuie să se asigure că peștele și produsele pescărești sunt comercializate la nivel internațional și național în conformitate cu practici solide de conservare și gestionare, prin îmbunătățirea identificării originii peștelui și a produselor pescărești.
            
         
               (21)
            
            
               În această privință, se remarcă faptul că trasabilitatea produselor este împiedicată de o lipsă a transparenței legislației naționale, a sistemelor naționale de înmatriculare și a celor de acordare a licențelor din Federația Saint Kitts și Nevis.
            
         
               (22)
            
            
               Codul de conduită al FAO recomandă transparență în ceea ce privește legile din domeniul pescuitului și elaborarea acestora, precum și transparență în ceea ce privește procesele de elaborare de politici, de luare a deciziilor și de gestionare corespunzătoare (articolul 6.13 și, respectiv, articolul 7.1.9). Acest cod prevede principii și standarde aplicabile pentru conservarea, gestionarea și dezvoltarea tuturor pescăriilor și reglementează, de asemenea, printre altele, capturarea, prelucrarea și comercializarea peștelui și a produselor pescărești, operațiunile de pescuit și cercetarea în domeniul pescuitului. Articolele 11.2 și 11.3 din Codul de conduită al FAO prevede, de asemenea, că desfășurarea comerțului internațional de pește și produse pescărești nu ar trebui să compromită dezvoltarea durabilă a pescuitului și ar trebui să se bazeze pe măsuri transparente, precum și pe legi, reglementări și proceduri administrative transparente, simple și cuprinzătoare.
            
         
               (23)
            
            
               În cursul vizitei sale, Comisia a constatat că Federația Saint Kitts și Nevis nu este în măsură să indice speciile capturate de flota Federației de pescuit în marea liberă și nici fluxurile comerciale ale produselor capturate. Comisia a concluzionat, pe baza informațiilor obținute în cursul vizitei sale, că Federația Saint Kitts și Nevis nu este în măsură să garanteze transparența piețelor sale pentru a permite trasabilitatea peștelui sau a produselor din pește, după cum se prevede la punctul 71 din IPOA INN.
            
         
               (24)
            
            
               În plus, cerințele pentru acordarea unei autorizații de pescuit, care au fost stabilite în legea din 2002 a Federației Saint Kitts și Nevis privind pescuitul (aplicabilă doar în apele jurisdicționale ale Federației, denumită în continuare „legea din 2002 privind pescuitul”) și legea din 2002 a Federației Saint Kitts și Nevis privind navigația maritimă comercială (aplicabilă doar flotei Federației de pescuit în marea liberă, denumită în continuare „legea din 2002 privind navigația maritimă”) nu includ obligațiile de raportare prevăzute la punctul 47.2 din IPOA INN și la punctul 29 litera (c) punctul (iv) și în anexa I din Orientările FAO privind performanța statului de pavilion. Autoritățile au afirmat că au introdus, de asemenea, dispoziții juridice specifice privind registrul internațional al Federației Saint Kitts și Nevis pentru flotă, în scopul reglementării operațiunilor navelor (circulara maritimă nr. MC/58/13 din decembrie 2013). Cu toate acestea, circulara respectivă nu conține nicio prevedere care să împuternicească registrul internațional al Federației Saint Kitts și Nevis pentru flotă sa adopte acte cu caracter obligatoriu în ceea ce privește obligațiile de raportare ale navelor. Întrucât Federația Saint Kitts și Nevis nu dispune de datele necesare, nu poate asigura în mod corespunzător trasabilitatea produselor din pește, iar capacitatea sa de a preveni comercializarea produselor de pescuit INN este subminată. Având în vedere lipsa de trasabilitate constatată și lipsa de informații disponibile pentru autoritățile din Federația Saint Kitts și Nevis cu privire la peștele debarcat sau transbordat de navele aflate sub pavilionul său, această țară nu poate garanta că produsele pescărești comercializate pe teritoriul său nu provin din activități de pescuit INN. În această privință, Federația Saint Kitts și Nevis nu a ținut seama de recomandările de la punctul 24 din IPOA INN, care îndeamnă statele de pavilion să ia măsuri cuprinzătoare și eficace pentru monitorizarea, controlul și supravegherea pescuitului, prin punctul de debarcare și până la destinația finală.
            
         
               (25)
            
            
               Având în vedere situația descrisă în prezenta secțiune și pe baza tuturor elementelor concrete colectate de Comisie, precum și a declarațiilor transmise de Federația Saint Kitts și Nevis, în conformitate cu articolul 31 alineatul (3) și alineatul (4) literele (a) și (b) din Regulamentul INN, s-a putut stabili că Saint Kitts și Nevis nu și-a îndeplinit sarcinile care îi revin în temeiul dreptului internațional, în calitate de stat de pavilion și de stat comercial, pentru prevenirea accesului pe piața sa al produselor pescărești provenite din activități de pescuit INN.
            
         3.2.   Nerespectarea obligațiilor legate de cooperare și de asigurare a respectării legii [articolul 31 alineatul (5) din Regulamentul INN]
   
   
               (26)
            
            
               Comisia a analizat dacă autoritățile din Saint Kitts și Nevis au cooperat în mod eficace cu Comisia, prin furnizarea unui răspuns la solicitările formulate de Comisie pentru a investiga, a oferi un feedback sau a asigura monitorizarea cu privire la pescuitul INN și la activitățile conexe.
            
         
               (27)
            
            
               Deși autoritățile din Saint Kitts și Nevis în domeniul pescuitului au fost în general cooperante, răspunzând și oferind feedback cu privire la solicitările de informații, fiabilitatea și corectitudinea răspunsurilor acestora a fost compromisă și subminată de absența unui cadru juridic și de lipsa de transparență a sistemului de gestionare a pescuitului din această țară, așa cum s-a arătat în secțiunea 3.1.
            
         
               (28)
            
            
               În plus, în contextul evaluării generale privind îndeplinirea de către Saint Kitts și Nevis a sarcinilor sale legate de obligațiile care îi revin în calitate de stat de pavilion, Comisia a analizat, de asemenea, dacă Saint Kitts și Nevis cooperează cu alte state pentru combaterea pescuitului INN.
            
         
               (29)
            
            
               Pe baza informațiilor obținute în timpul vizitelor și de la autoritățile din țări costiere terțe, Comisia a stabilit că nave aflate sub pavilionul Federației Saint Kitts și Nevis operează în apele Africii de Vest. Autoritățile din Saint Kitts și Nevis au recunoscut că guvernul lor nu a cooperat în mod oficial cu țările terțe în ale căror ape au operat nave aflate sub pavilionul Saint Kitts și Nevis.
            
         
               (30)
            
            
               Situația descrisă la considerentul 29 indică faptul că Saint Kitts și Nevis nu și-a respectat obligațiile legate de cooperare și de coordonare a activităților din apele Africii de Vest cu statele costiere în ceea ce privește prevenirea, descurajarea și eliminarea pescuitului INN, astfel cum se prevede la punctul 28 din IPOA INN. În special, așa cum este stabilit la punctul 31 din IPOA INN, în calitate de stat de pavilion, Saint Kitts și Nevis ar trebui să încheie acorduri sau înțelegeri cu alte state și să coopereze și în alte moduri în vederea asigurării respectării legilor și măsurilor de conservare și gestionare aplicabile sau a prevederilor adoptate la nivel național, regional sau mondial.
            
         
               (31)
            
            
               În plus, Comisia a analizat și dacă Saint Kitts și Nevis a luat măsuri eficace de asigurare a respectării legii cu privire la operatorii responsabili pentru pescuit INN și dacă s-au aplicat sancțiuni suficient de severe pentru a priva contravenienții de beneficiile rezultate din pescuitul INN.
            
         
               (32)
            
            
               Elementele de probă disponibile confirmă că Saint Kitts și Nevis nu și-a îndeplinit obligațiile care îi revin în temeiul dreptului internațional cu privire la măsuri eficace de asigurare a respectării legii. În acest sens, cadrul juridic se bazează pe legea din 2002 privind pescuitul (în ceea ce privește pescăriile din apele jurisdicționale ale Saint Kitts și Nevis) și pe legea din 2002 privind navigația maritimă (în ceea ce privește navele aflate sub pavilionul Federației Saint Kitts și Nevis care vizează pescuitul în marea liberă). Este important de subliniat faptul că, într-o scrisoare transmisă către FAO în iunie 2013, Saint Kitts și Nevis a recunoscut că sistemul său juridic actual în domeniul pescuitului „nu este pe deplin compatibil” cu legislația internațională.
            
         
               (33)
            
            
               Cadrul juridic aplicabil apelor jurisdicționale ale Saint Kitts și Nevis nu respectă cerințele de bază din articolele 61, 62 și 117-119 din UNCLOS. Nu există nicio strategie națională privind monitorizarea, controlul și supravegherea flotei de pescuit și niciun sistem de inspecție sau de observare. În plus, cadrul juridic al Saint Kitts și Nevis nu abordează activitățile de pescuit INN. În acest sens, cadrul juridic actual nu prevede o definiție a încălcărilor grave și nici o listă cuprinzătoare a infracțiunilor grave, însoțite de sancțiunile severe proporționale corespunzătoare. Prin urmare, în forma sa actuală, sistemul de sancțiuni nu este suficient de cuprinzător și de sever pentru a-și îndeplini funcția de descurajare. Într-adevăr, tratarea încălcărilor și a încălcărilor grave nu este de natură să asigure conformitatea, să descurajeze încălcările, oriunde au loc, și să priveze contravenienții de beneficiile rezultate din activitățile lor ilegale, în conformitate cu punctul 21 din Planul internațional de acțiune (IPOA) al FAO și cu punctul 38 din Orientările FAO privind performanța statului de pavilion.
            
         
               (34)
            
            
               Se remarcă faptul că, în calitate de stat de pavilion, Saint Kitts și Nevis nu dispune de niciun fel de cadru juridic pentru gestionare, conservare și monitorizare, control și supraveghere care să permită reglementarea activităților de pescuit în marea liberă sau în apele țărilor terțe. Doar flota de pescuit care operează în zona CPANE este supusă normelor ORGP relevante și îndeplinește cerințele aplicabile în zonă, cu toate că Saint Kitts și Nevis nu dispune de niciun cadru juridic specific în vigoare. Saint Kitts și Nevis a recunoscut că această absență a unui cadru juridic contravine Convenției UNCLOS și dispozițiilor IPOA INN în ceea ce privește responsabilitățile statului de pavilion, precum și Orientărilor FAO privind performanța statului de pavilion.
            
         
               (35)
            
            
               În plus, în ceea ce privește conformitatea cu normele existente privind activitățile de pescuit desfășurate în marea liberă și în apele țărilor terțe și asigurarea respectării acestor norme, după cum se descrie la considerentul 33, Saint Kitts și Nevis nu dispune de nicio legislație specifică pentru a combate activitățile de pescuit INN. Nu există nicio definiție explicită a activităților de pescuit INN, iar măsurile administrative de însoțire nu sunt prevăzute. Singura măsură luată este cea de radiere a navelor de pescuit. Cu toate acestea, o astfel de acțiune nu presupune desfășurarea de investigații privind activitățile de pescuit ilegale efectuate de nave sau impunerea de sancțiuni pentru încălcările constatate. Într-adevăr, radierea unei nave de pescuit nu garantează faptul că cei vinovați de încălcare sunt sancționați pentru acțiunile lor și privați de beneficiile acțiunilor lor. Acest lucru este cu atât mai important în cazul Federației Saint Kitts și Nevis care, după cum s-a explicat la considerentul 45, păstrează un registru internațional al flotei unde sunt înmatriculate navele, registru situat în afara Federației Saint Kitts și Nevis, și care nu garantează că navele care arborează pavilionul țării respective au o legătură reală cu aceasta, așa cum impune articolul 91 din UNCLOS. În cursul vizitelor sale, Comisia a constatat că diferitele agenții ale Federației Saint Kitts și Nevis nu se coordonează în cadrul procesului de înmatriculare a navelor și că, totodată, acestea nu cooperează cu statele de pavilion anterioare în ceea ce privește statutul navelor care trebuie înmatriculate, astfel încât să evite „schimbarea repetată a pavilionului”, după cum se recomandă la punctul 16 litera (e) din Orientările FAO privind performanța statului de pavilion. Simpla decizie administrativă de a radia o navă de pescuit din registru, fără să se asigure posibilitatea de a impune alte penalități, este un act care nu asigură efecte de descurajare. O astfel de acțiune nu asigură controlul statului de pavilion asupra navelor de pescuit, astfel cum se prevede la articolul 94 din UNCLOS. În plus, performanța Federației Saint Kitts și Nevis în ceea ce privește conformitatea și asigurarea respectării legii nu este în conformitate cu punctul 18 din IPOA INN care prevede că, în lumina dispozițiilor UNCLOS, fiecare stat ar trebui să ia măsuri sau să coopereze pentru a se asigura că resortisanții care se află sub jurisdicția sa nu sprijină sau nu se angajează în activități de pescuit INN. Performanța Federației Saint Kitts și Nevis în această privință nu este în conformitate nici cu recomandările de la punctul 21 din IPOA INN, conform căruia statele ar trebui să se asigure că sancțiunile pentru navele și, în cea mai mare măsură posibilă, pentru resortisanții care se află sub jurisdicția lor și care desfășoară activități de pescuit INN sunt suficient de severe pentru a preveni, a descuraja și a elimina în mod eficace pescuitul INN și pentru a-i priva pe contravenienți de beneficiile rezultate din activitățile lor ilegale. În plus, respectiva practică administrativă, care ar putea încuraja operatorii INN să înregistreze navele INN, nu este în conformitate cu articolul 94 din UNCLOS.
            
         
               (36)
            
            
               În ceea ce privește istoricul, natura, circumstanțele, amploarea și gravitatea manifestărilor de pescuit INN luate în considerare, posibilitatea de a evalua aceste aspecte este compromisă la rândul ei de absența unui cadru juridic și de lipsa de claritate și de transparență descrise mai sus. Ca urmare a acestor deficiențe, nu este posibil să se stabilească, într-un mod fiabil, dimensiunea potențială a activităților legate de pescuitul INN. Cu toate acestea, este un fapt recunoscut că lipsa de transparență combinată cu imposibilitatea controalelor eficace încurajează comportamentul ilegal.
            
         
               (37)
            
            
               În ceea ce privește capacitatea existentă a Federației Saint Kitts și Nevis, trebuie menționat faptul că, potrivit indicelui de dezvoltare umană al Organizației Națiunilor Unite (2), Saint Kitts și Nevis este considerată o țară cu un grad înalt de dezvoltare umană (pe locul 72 din 187 de țări). În anexa II la Regulamentul (CE) nr. 1905/2006 al Parlamentului European și al Consiliului (3), Federația Saint Kitts și Nevis este inclusă în categoria „Țări și teritorii cu venituri medii superioare”, în conformitate cu lista beneficiarilor de asistență oficială pentru dezvoltare (AOD) de la 1 ianuarie 2013, elaborată de Comitetul de asistență pentru dezvoltare (CAD) al Organizației pentru Cooperare și Dezvoltare Economică (OCDE) (4). Ținând seama de poziția sa, nu se consideră necesar să se analizeze capacitatea financiară și administrativă existentă a Federației Saint Kitts și Nevis. Acest lucru se datorează faptului că nivelul de dezvoltare din Saint Kitts și Nevis, astfel cum s-a demonstrat în acest considerent, nu poate fi considerat drept un factor care subminează capacitatea sa de a coopera cu alte țări și de a pune în practică acțiunile de asigurare a respectării legii.
            
         
               (38)
            
            
               În ciuda analizei de la considerentul 37, s-a remarcat de asemenea faptul că, pe baza informațiilor obținute în cadrul vizitelor Comisiei din mai și iulie 2014, nu se poate considera că Saint Kitts și Nevis nu dispune de resurse financiare. Ceea ce îi lipsește sunt mai degrabă mediul și abilitările juridice și administrative necesare pentru a asigura o îndeplinire eficientă și eficace a sarcinilor care îi revin.
            
         
               (39)
            
            
               Având în vedere situația descrisă în prezenta secțiune și pe baza tuturor elementelor concrete colectate de Comisie, precum și a tuturor declarațiilor transmise de Saint Kitts și Nevis, în conformitate cu articolul 31 alineatele (3) și (5) din Regulamentul INN, s-a putut stabili că această țară nu și-a îndeplinit sarcinile care îi revin în temeiul dreptului internațional în calitate de stat de pavilion, în ceea ce privește eforturile de cooperare și de asigurare a respectării legii.
            
         3.3.   Neaplicarea normelor internaționale [articolul 31 alineatul (6) din Regulamentul INN]
   
   
               (40)
            
            
               Saint Kitts și Nevis a ratificat UNCLOS și Acordul de conformitate al FAO. Saint Kitts și Nevis este parte necontractantă cooperantă la CPANE și, până în 2013, a fost parte necontractantă cooperantă la WCPFC.
            
         
               (41)
            
            
               Comisia a analizat toate informațiile considerate relevante cu privire la statutul Federației Saint Kitts și Nevis de parte necontractantă cooperantă la CPANE.
            
         
               (42)
            
            
               Ca parte necontractantă cooperantă la CPANE, Saint Kitts și Nevis ar trebui să respecte Convenția privind viitoarea cooperare multilaterală pentru pescuit în Atlanticul de Nord-Est (Convenția CPANE). Convenția CPANE și Declarația din 2013 referitoare la interpretarea și punerea în aplicare a Convenției privind viitoarea cooperare multilaterală pentru pescuit în Atlanticul de Nord-Est exprimă recunoașterea, printre alte texte internaționale, a dispozițiilor relevante ale Acordului Organizației Națiunilor Unite privind stocurile de pește (UNFSA) (5). În această sens, Saint Kitts și Nevis ar trebui să respecte UNFSA. Cu toate acestea, faptele descrise la considerentele 17, 18, 23, 24, 29-36 și 43-44 demonstrează că Saint Kitts și Nevis nu și-a îndeplinit obligațiile în calitate de stat de pavilion în ceea ce privește acest acord. Comisia este de părere că aceste considerații constituie elemente de probă care sprijină adoptarea prezentei decizii.
            
         
               (43)
            
            
               Comisia a stabilit de asemenea, pe baza informațiilor obținute în cadrul vizitelor din 2014 și de la statele costiere implicate, că flota Federației Saint Kitts și Nevis vizează tonul și speciile înrudite cu tonul în apele jurisdicționale ale statelor costiere din Africa de Vest. În această situație, statul de pavilion Saint Kitts și Nevis ar trebui să coopereze cu ORGP competentă în zona respectivă și pentru specia respectivă, Comisia Internațională pentru Conservarea Tonului din Oceanul Atlantic (ICCAT). Cu toate acestea, Saint Kitts și Nevis nu este nici parte contractantă, nici parte necontractantă cooperantă la ICCAT. În calitate de stat de pavilion, Saint Kitts și Nevis nu își îndeplinește obligațiile care îi revin în conformitate cu articolul 64 din UNCLOS și care sunt aplicabile altor state ai căror resortisanți pescuiesc în zone aflate sub jurisdicția statelor costiere.
            
         
               (44)
            
            
               Saint Kitts și Nevis nu este nici parte contractantă, nici parte necontractantă cooperantă la CCAMLR. În „Punerea în aplicare a măsurii de conservare 10-05” (6), Secretariatul CCAMLR a subliniat faptul că s-a determinat, cu efect de la 24 septembrie 2013, că este posibil ca Federația Saint Kitts și Nevis să fie fost implicată, în cursul ultimilor cinci ani, în capturarea și/sau comercializarea de dissostichus spp., timp în care nu a cooperat cu CCAMLR, neparticipând la sistemul de documentare a capturilor. În această privință, lipsa de cooperare a Federației Saint Kitts și Nevis cu CCAMLR contravine obligațiilor care îi revin acestei țări în calitate de stat de pavilion, astfel cum sunt prevăzute la articolul 119 alineatul (2) din UNCLOS.
            
         
               (45)
            
            
               În plus, după cum s-a constatat în cursul vizitei efectuate de Comisie în Saint Kitts și Nevis, această țară păstrează un registru internațional al flotei unde sunt înmatriculate navele, registru care este situat în afara Federației Saint Kitts și Nevis. Nivelul scăzut de control efectuat de autoritățile din Saint Kitts și Nevis în ceea ce privește procesul de înmatriculare și absența cerințelor relevante, precum cele stabilite la punctul 14 din Orientările FAO privind performanța statului de pavilion, nu garantează că navele care arborează pavilionul Federației Saint Kitts și Nevis au o legătură reală cu această țară. Lipsa unei astfel de legături reale între respectivul stat și navele care sunt înmatriculate în registrul său încalcă condițiile stabilite cu privire la naționalitatea navelor la articolul 91 din UNCLOS.
            
         
               (46)
            
            
               În sfârșit, în pofida recomandărilor de la punctele 25, 26 și 27 din IPOA INN, Saint Kitts și Nevis nu a elaborat un plan național de acțiune de combatere a pescuitului INN.
            
         
               (47)
            
            
               Având în vedere situația descrisă în prezenta secțiune și pe baza tuturor elementelor concrete colectate de Comisie, precum și a tuturor declarațiilor transmise de Saint Kitts și Nevis, în conformitate cu articolul 31 alineatele (3) și (6) din Regulamentul INN, s-a putut stabili că această țară nu și-a îndeplinit sarcinile care îi revin în temeiul dreptului internațional în ceea ce privește normele, reglementările și măsurile de conservare și de gestionare internaționale.
            
         3.4.   Constrângeri specifice țărilor în curs de dezvoltare
   
   
               (48)
            
            
               Se reamintește că, potrivit indicelui de dezvoltare umană al Organizației Națiunilor Unite (7), Saint Kitts și Nevis este considerată o țară cu un grad înalt de dezvoltare umană (pe locul 72 din 187 de țări). Se reamintește de asemenea faptul că, în conformitate cu Regulamentul (CE) nr. 1905/2006, Federația Saint Kitts și Nevis este inclusă în categoria „Țări și teritorii cu venituri medii superioare”.
            
         
               (49)
            
            
               Ținând cont de această clasificare, Saint Kitts și Nevis nu poate fi considerată o țară supusă unor constrângeri specifice care derivă direct din nivelul său de dezvoltare. Nu au putut fi găsite probe coroborante care să indice că neîndeplinirea de către Saint Kitts și Nevis a sarcinilor sale care îi revin în temeiul dreptului internațional este rezultatul nivelului redus de dezvoltare al acestui stat. În același mod, nu există probe concrete care să permită corelarea deficiențelor constatate în ceea ce privește monitorizarea, controlul și supravegherea activităților de pescuit cu lipsa capacităților și a infrastructurii. În această privință, se remarcă faptul că autoritățile din Saint Kitts și Nevis nu au contestat niciun argument cu privire la constrângerile legate de dezvoltare și au susținut că administrația lor dispune de un bun nivel de eficiență în ansamblu.
            
         
               (50)
            
            
               Având în vedere situația descrisă în prezenta secțiune și pe baza tuturor elementelor concrete colectate de Comisie, precum și a tuturor declarațiilor transmise de Saint Kitts și Nevis, s-a putut stabili, în conformitate cu articolul 31 alineatul (7) din Regulamentul INN, că stadiul de dezvoltare și performanța generală ale Federației Saint Kitts și Nevis în ceea ce privește activitățile de pescuit nu sunt afectate de nivelul său de dezvoltare.
            
         4.   CONCLUZIE PRIVIND POSIBILITATEA IDENTIFICĂRII CA ȚARĂ TERȚĂ NECOOPERANTĂ
   
   
               (51)
            
            
               Având în vedere concluziile la care s-a ajuns în legătură cu faptul că Saint Kitts și Nevis nu și-a îndeplinit sarcinile care îi revin în temeiul dreptului internațional în calitate de stat de pavilion, de stat al portului, de stat costier sau de stat comercial și nu a luat măsuri pentru prevenirea, descurajarea și eliminarea pescuitului INN, în conformitate cu articolul 32 din Regulamentul INN, această țară ar trebui să fie notificată cu privire la posibilitatea de a fi identificată de către Comisie ca țară terță necooperantă în ceea ce privește combaterea pescuitului INN.
            
         
               (52)
            
            
               În conformitate cu articolul 32 alineatul (1) din Regulamentul INN, Comisia ar trebui să notifice Saint Kitts și Nevis cu privire la posibilitatea de a fi identificată ca țară terță necooperantă. De asemenea, Comisia ar trebui să întreprindă toate demersurile prevăzute la articolul 32 din Regulamentul INN în ceea ce privește Saint Kitts și Nevis. În interesul unei bune administrări, ar trebui să se stabilească un termen în care țara respectivă să poată răspunde în scris la notificare și să rectifice situația.
            
         
               (53)
            
            
               În afară de aceasta, ar trebui să se precizeze faptul că notificarea Federației Saint Kitts și Nevis cu privire la posibilitatea de a fi identificată ca țară pe care Comisia o consideră necooperantă în sensul prezentei decizii nu exclude și nici nu conduce automat la vreo acțiune ulterioară întreprinsă de Comisie sau de Consiliu în vederea identificării și stabilirii unei liste a țărilor necooperante,
            
         DECIDE:
   Articol unic
   Saint Kitts și Nevis este notificată cu privire la posibilitatea de a fi identificată de Comisie ca țară terță necooperantă în ceea ce privește combaterea pescuitului ilegal, nedeclarat și nereglementat.
   
      Adoptată la Bruxelles, 12 decembrie 2014.
      
         
            Pentru Comisie
         
         Karmenu VELLA
         
            Membru al Comisiei
         
      
   
   
      (1)  JO L 286, 29.10.2008, p. 1.
   
      (2)  Informații preluate de pe site-ul http://hdr.undp.org/en/statistics
   
      (3)  Regulamentul (CE) nr. 1905/2006 al Parlamentului European și al Consiliului din 18 decembrie 2006 de stabilire a unui instrument de finanțare a cooperării pentru dezvoltare (JO L 378, 27.12.2006, p. 41).
   
      (4)  Lista CAD a beneficiarilor AOD (http://www.oecd.org/dac/stats/daclistofodarecipients.htm).
   
      (5)  A se vedea preambulul la Declarația referitoare la interpretarea și punerea în aplicare a Convenției privind viitoarea cooperare multilaterală pentru pescuit în Atlanticul de Nord-Est, preluat de la adresa următoare: http://www.dgrm.min-agricultura.pt/xeo/attachfileu.jsp?look_parentBoui=248939&att_display=n&att_download=y
   
      (6)  CCAMLR-XXXII/BG/08.24 septembrie 2013.
   
      (7)  A se vedea nota de subsol 2.